Sćěhi wulkeje wody lěta 2013 su Kubšisku gmejnu minjene lěta nastajnosći zaběrali. Wulki dźěl škodow je mjeztym wotstronjeny. Za dalšej naprawje su gmejnscy radźićeljo wčera nadawk přepodali.
Kubšicy (CK/SN). Twar noweho mosta w Kumšicach je Kubšiska gmejnska rada na swojim wčerawšim posedźenju wobzamknyła. Tak narunaja dotalny móst, kiž je wulka woda lěta 2013 wobškodźiła. Gmejna bě Swobodnemu statej Sakska tule škodu přidatnje přizjewiła. Ćim bóle so wjesela, zo su ju připóznali a zo nowy móst stoprocentnje spěchuja, rozłoži wjesnjanosta Olaf Reichert (njestronjan). Zarjadnistwo bě šěsć firmow wo poskitk prosyło a wšitke šěsć so na wobmjezowanym wupisanju tež wobdźěli. Jako najlěpši poskićowar dósta Lubijski twarski zawod STL nadawk, móst za nimale 47 000 eurow natwarić. Budźe-li wotpowědne wjedro, chcedźa hišće lětsa twarić započeć, wjesnjanosta připowědźi.
bos_Latn szl_Latn